לאחר ששמעתי את עדי הצדדים במסגרת הדיון בפניי והתרשמתי מעדותם, עיינתי בכתבי הטענות ובמסמכים שהוצגו בפניי במעמד הדיון, ובכלל זה תמונות נזקי הרכבים המעורבים על חוו"ד שמאי הנתבעים 1 -2 , אני מורה על קבלת התביעה במלואה כנגד הנתבעות 3-4 ודחייתה ללא צו להוצאות, למעט שכר עדי הצדדים כמפורט להלן.
אני נותן אמון מלא בעדות נהגת התובעת לדרך התרחשות התאונה. עדותה תואמת את גרסתה הכתובה לאחר התאונה אשר לא נסתרה בחקירתה הנגדית. עדותה גם תואמת את עדותו וחקירתו שלא נסתרו של הנתבע 1 ואת עוצמת הפגיעה ברכבו מאחור ומקדימה לצד עוצמת הפגיעה, שהביאה להשבתתו, של רכב הנתבעות 3-4 שפגע בו מאחור. הלכה למעשה עדויות שני נהגי הרכבים מקדימה, היו ברורות, לא מסופקות והללו דיברו בלשון אחת. עדות הנתבעת 3 לעומת זאת מלמדת כי הלכה למעשה אין ביכולתה להעיד על התרחשות תאונתית כלשהי מקדימה. עדותה על עוצמת הפגיעה ברכב שלה מלמדת שהיא נסעה במהירות גבוהה לתוואי הדרך בעת שלא הבחינה ברכבים העוצרים מלפניה מתוך היסח הדעת או שגגה ועל כן עדותה על הודעתה לבית המשפט בנוגע לדרך התרחשות התאונה אינן נותנות מענה או שופכות אור ביחס לגרסתה במקור ובאותה נשימה מחזקות את עמדות יתר הצדדים.
אשר על כן, אני מורה כי הנתבעות 3-4, באמצעות הנתבעת 4, תשלמנה לתובעת את סך הנזק הישיר בגין התאונה ועלות שכ"ט שמאי מטעמה כמוסכם בתום הדיון בסך 25,099 ₪, נכון להיום, שכ"ט עו"ד בשיעור 17.55, אגרת בית משפט ששולמה בפתיחת התיק ושכר העדה מטעם התובעת והנתבע 1 כפי שנפסק בדיון.